अंपायर के फैसले से नाखुश अश्विन पर भी मैच फीस का 25% फाइन लगा
CSK vs RR IPL 2023; Rajasthan Royals Captain Sanju Samson Fined Rs 12 Lakh For Slow Over. राजस्थान रॉयल्स के कप्तान संजू सैमसन पर 12 लाख का जुर्माना लगाया गया है। उन पर यह फाइन निर्धारित समय में 20 ओवर पूरा नहीं करने की वजह से लगा है
राजस्थान रॉयल्स के कप्तान संजू सैमसन पर 12 लाख और रविचंद्रन अश्विन पर मैच फीस का 25% जुर्माना लगाया गया है। सैमसन पर यह फाइन निर्धारित समय में 20 ओवर पूरा नहीं करने की वजह से लगा है। वहीं अश्विन पर IPL आचार संहिता के उल्लंघन के लिए मैच फीस का 25% जुर्माना लगाया गया है।
बुधवार को चेन्नई की होम ग्राउंड चेपॉक में खेले गए मैच में राजस्थान ने 15 साल बाद चेन्नई के उसके घर में हराया। पहले बल्लेबाजी करते हुए राजस्थान रॉयल्स की टीम ने 8 विकेट के नुकसान पर 175 रन बनाए। जवाब में CSKकी टीम 172 रन ही बना सकी।
आखिरी ओवर में चेन्नई को 21 रन बनाने थे। क्रीच पर धोनी और जडेजा थे। वहीं राजस्थान की ओर से तेज गेंदबाज संदीप शर्मा गेंदबाजी कर रहे थे। संदीप ने इस ओवर में 17 रन ही दिए और चेन्नई को 3 रन से हार का सामना करना पड़ा।
दूसरी बार गलती करने पर लगाया जा सकता है बैन
ICC के नियम के अनुसार 20 ओवर के मैच में 19 ओवर 85 मिनट के अंदर पूरा हो और 20वां ओवर शुरू हो जाना चाहिए। अगर 85 मिनट के अंदर 20वां फील्डिंग टीम शुरू नहीं कर पाती है तो इसे स्लो ओवर रेट का दोषी माना जाएगा। वहीं आखिरी ओवर में पांच की जगह केवल चार फील्‍डर को ही 30 यार्ड के सर्कल के बाहर रखने की इजाजत है। स्लो रेट के दोषी पाए जाने पर मैच फीस की कटौती का प्रावधान है। वहीं दोबारा ऐसी गलती करने पर एक मैच का बैन भी किया जा सकता है।
दो मैचों में जीरो पर हुए हैं आउट
संजू सैमसन लगातार दो मैच में बिना रन बनाए आउट हुए हैं। उन्होंने पहले मैच में अर्धशतक लगाया था। उसके बाद खेले गए दो मैचों में जीरो पर आउट हुए हैं। राजस्थान रॉयल्स ने अब तक खेले तीन मैचों में से दो मैच जीते हैं, जबकि एक मैच में उसे हार का सामना करना पड़ा।
आश्विन ने गलती स्वीकार की
IPL की एक विज्ञप्ति में कहा गया, राजस्थान रॉयल्स के रविचंद्रन अश्विन पर मैच 17 के दौरान IPL आचार संहिता का उल्लंघन करने के लिए मैच फीस का 25 प्रतिशत जुर्माना लगाया गया है। अश्विन ने IPL की आचार संहिता के अनुच्छेद 2.7 के तहत लेवल 1 के अपराध को स्वीकार किया है। दरअसल मैच के दौरान काफी ओस पड़ रही थी, जिसके कारण अंपायरों ने खुद दूसरी पारी के दौरान गेंद बदल दी थी। इससे अश्विन खुश नहीं दिखे थे और उन्होंने अंपायर के इस फैसले पर हैरानी जताई थी। अब अश्विन को अंपायर के फैसले पर सवाल उठाना भारी पड़ गया है। 